Правен Свят - Хаос със застраховки и ваучери в туризма
Хаос със застраховки и ваучери в туризма
Линк на статията: https://legalworld.bg/haos-sys-zastrahovki-i-vaucheri-v-turizma
Връзка към оригиналната статия 23 Март 2020, 09:33 180
На първо място ваучери ще се дават само за пътувания, отложени в периода на обявеното извънредно положение, което към момента е от 13 март до 13 април. За останалите пропаднали ваканции туроператорите все още имат задължение да връщат пари, въпреки че на всички е ясно, че са предплатили вече тези суми на доставчици у нас и в чужбина и няма откъде да ги вземат.
Ако ваучерите са на стойност предплатената сума, вместо конкретна почивка с променена дата, клиентите могат да загубят, защото не е ясно дали цените на ваканциите ще останат същите след кризата. Никой и не гарантира, че няма да има фалити на доставчици. Или на туроператори.
Ако се избере промяната на дата по конкретна дестинация, има риск част от предплатените хотели да останат затворени, а авиокомпаниите да се откажат от определени маршрути. Не по-малко сложно за компаниите е и да сменят една дестинация с друга, тъй като са платили на едни доставчици, а ще трябва да осигурят нощувки и престои при други партньори, които също ще искат заплащане. Така, ако клиентът е платил за Турция, а иска да почива в Гърция за предплатената от него сума, това отново ще затрудни бизнеса. Затова още отсега компаниите обмислят да създадат "банка" за взаимопомощ, в която да си прехвърлят един на друг предплатени ваканции. Клиенти пък настояват да могат безплатно да сменят имената на пътуващите, за да могат да предоставят безвъзмездно или с отстъпка в цената предплатените от тях почивки на свои приятели, родни или познати.
При ваучерната схема не е ясно и какво се случва с туристическите застраховки. "Професионалната отговорност" на туроператорите е валидна за срок от една година, а ваучерите ще надхвърлят този срок, обясни експертът Румен Драганов. Проблем има и при застраховките "Отказ от пътуване", които се правят до три дни след сключване от договора и са валидни за конкретни дати. Вече са водени разговори за прехвърлянето им със застрахователите, но това ще става с доплащане. Същият е и казусът с медицинските застраховки, които вече са направени.
Близо 200 000 пряко и косвено заети в туристическата индустрия могат да останат без работа заради от разпространението на вируса COVID- 19. Това изчислиха ресторантьори, туроператори и хотелиери.
Повечето компании в сектора вече са пуснали в неплатен отпуск голяма част от служителите си, а други са съкратени заради тежката ситуация.
Очаква се бум от безработни в туризма, които през следващите седмици ще се регистрират на борсата, категорични са от бизнеса.
Нужно е държавата да подпомогне компаниите с разсрочване на кредити, безлихвени заеми, данъчна ваканция, отпадане на административни такси и други, за да спаси индустрията, която допринася всяка година за 13-15% от БВП, алармират от сектора. Без тези мерки ще се наложи да се дадат не по- малки суми като обезщетения за безработни, категорични са от бранша.
Външното министерство ще реши дали да поиска временна дерогация на ЕКПЧ